পর্তুগালের শিরোপা জয়টা আসলে অবাক করার মতই। গ্রুপ পর্বে একটি ম্যাচও না জিতে ৬টি গ্রুপ থেকে মোট ৬টি তিন নম্বর দলের মধ্যে তৃতীয় সেরা দল হিসেবে নক-আউট পর্বে পা রাখে তারা। এই পর্বে জয়ের জন্য ৪ ম্যাচের ৩টি ম্যাচই তারা নিয়ে যায় অতিরিক্ত সময়ের ফেরে। ইউরোর ইতিহাসে যা একটি রেকর্ড। শেষ ষোলোয় ক্রোয়েশিয়ার বিপক্ষে সেই ভাগ্যপ্রসূত অতিরিক্ত সময়ের গোলে জয়ের পর পোল্যান্ডের বিপক্ষে টাইব্রেকারও গেল তাদের পক্ষে। শেষ চারে ওয়েলসের বিপক্ষে নির্ধারিত সময়ে জিতলেও সেখানেও ছিল ভাগ্যের ছোঁয়া। ঐ ম্যাচে ওয়েলস জিতলেও অবাক হওয়ার কিছু ছিল না। এরপর আসে সেই স্বপ্নের ফাইনাল। এখানেও ফুটবলের সেই চরম অনিশ্চয়তার আসল নাটক জমে ওঠে ম্যাচের শুরুতেই। সময়ের অন্যতম সেরা খেলোয়াড় রোনালদো চোট নিয়ে উঠে যায় ম্যাচের ২৪ মিনিটে। স্বাগতিকরা তো বটেই অনেকেই ভেবেছিল ফরাসিদের চ্যাম্পিয়ন হওয়া এবার আটকায় কে! কিন্তু ভাগ্য নিয়ন্তা যে অন্য হিসাব কষে রেখেছিলেন! নইলে ফরাসি খেলোয়াড়রা একাধিক গোলের সুযোগ কেন সেদিন কাজে লাগল না, বল বারে লেগেও ফিরে আসে একেবারে নির্ধারিত সময়েরও অন্তিম মুহূর্তে! আর টুর্নামেন্ট জুড়ে প্রতিপক্ষর রক্ষণে ত্রাস ছড়ানো অঁতোয়ান গ্রিজম্যানের হেডারই বা অত কাছ থেকে কেন লক্ষ্যচ্যুত হবে! ম্যাচের ৮০ মিনিট পর্যন্ত যে দলটি প্রতিপক্ষের পোস্টে কোন শটই নিতে পারল না, সেই দলের গলায়-ই তাই উঠল বিজয় মাল্য। যা ছিল ভাগ্য বিধাতার নিজ হাতে গড়া এক অভাবনীয় কিন্তু বাস্তব পরিসমাপ্তি।